

FOTO - ČTK. Zranenému futbalistovi voperovali do priehlavku špeciálnu platničku.
NORIMBERG - Slovenského futbalistu Mareka Mintála (28) prenasleduje smola. Stredopoliar 1. FC Norimberg sa cez víkend po päťmesačnej prestávke, spôsobenej zlomeninou nohy v ľavom priehlavku, po prvý raz predstavil v lige proti Hamburgu (2:1). Po troch minútach na ihrisku si zlomil nohu v tom istom priehlavku a po ďalších troch minútach ho tréner stiahol z ihriska.
K zlomenine prišlo bez cudzieho zásahu. "Chcel som zaseknúť loptu a oklamať protihráča. Pri tejto obrátke mi v priehlavku prasklo a cítil som veľkú bolesť. Nemohol som nohou ani hýbať," hovorí Mintál. Z ihriska ho previezli na súkromnú kliniku klubu, kde sa podrobil 90-minútovej operácii. Zlomenina Mintála vyradila do konca sezóny.
V tejto sezóne odohral iba tri ligové duely, v ktorých dal jeden gól. Chýbal aj v reprezentácii proti Estónsku, Rusku a v baráži proti Španielsku. Po vyliečení sa objavil v drese Norimbergu 9. januára proti FC Bruggy. O sedem dní strelil víťazný gól v príprave proti českému ligistovi Siad Most.